## La Generalitat intensifica la protecció a persones sense llar davant la calor extrema amb el repartiment de més de 2.100 ‘kits’ bàsics

*** Servicis Socials manté actius els dispositius d’atenció i el protocol autonòmic contra les altes temperatures
* Els *kits* inclouen aigua, productes d’higiene, antimosquits i elements de protecció solar, i es distribuïxen en col·laboració amb entitats socials i ajuntaments**

La Vicepresidència i Conselleria de Servicis Socials, Igualtat i Vivenda ha incrementat este estiu el seu compromís amb la protecció de les persones en situació de sense llar contra els efectes de la calor extrema, amb la distribució de més de 2.100 *kits* de protecció bàsica des de principis de la temporada estival.

Esta actuació s’emmarca dins del Protocol autonòmic d’actuació per a persones en situació de sensellarisme, activat per la Direcció General d’Inclusió i Cooperació al Desenrotllament i en coordinació amb ajuntaments i entitats del tercer sector. L’objectiu és mitigar els riscos per a la salut derivats de les onades de calor que afecten especialment els qui viuen en el carrer.

Els *kits* distribuïts inclouen elements essencials com aigua, productes d’higiene, gorres, cremes solars, antimosquits i tovalloletes refrescants, entre altres recursos bàsics. A més, s’han habilitat espais municipals condicionats per a l’estada temporal, a on es proporciona atenció sanitària immediata, ombra i assessorament.

“El sensellarisme és una de les formes més severes d’exclusió social, i davant episodis de calor extrema, hem d’actuar amb anticipació, responsabilitat i humanitat. Des de la Generalitat estem treballant amb tots els recursos disponibles per a garantir els drets i la protecció dels qui més ho necessiten”, ha afirmat el director general d’Inclusió, Pedro Carceller.

El protocol autonòmic, que roman operatiu en tota la Comunitat Valenciana, s’activa amb els avisos per altes temperatures emesos pel Centre de Coordinació d’Emergències. Una vegada notificada l’alerta, es mobilitzen els recursos municipals i socials previstos per a atendre, informar i acollir les persones sense llar, especialment en municipis de més de 25.000 habitants.

Fecha: 05/08/2025